ชู 8 ทำเล “โครงการอาคารเช่าสำหรับผู้มีรายได้น้อย” พร้อมเก็บกระเป๋าเข้าอยู่ได้ทันที
นายทวีพงษ์ วิชัยดิษฐ ผู้ว่าการการเคหะแห่งชาติ กล่าวว่า กระทรวงการพัฒนาสังคมและความมั่นคงของมนุษย์ ต้องการลดความเหลื่อมล้ำของสังคมในทุกมิติ จึงจัดให้มีโครงการอาคารเช่าสำหรับผู้มีรายได้น้อย เพื่อเป็นทางเลือกให้กับประชาชน ผู้ที่ได้รับผลกระทบจากสถานการณ์การแพร่ระบาดของเชื้อไวรัสโควิด-19 ได้มีที่อยู่อาศัยในสภาพแวดล้อมที่ดี สังคมที่ดีและมีคุณภาพชีวิตที่ดีอย่างยั่งยืน โดย“โครงการอาคารเช่าสำหรับผู้มีรายได้น้อย” ปัจจุบันมีให้เลือก 8 ทำเล ได้แก่ สมุทรสาคร กาญจนบุรีมหาสารคาม สุรินทร์ อุบลราชธานี นครสวรรค์  ลำปาง และพังงา ขนาดห้องพักอาศัยประมาณ 28 และ30 ตารางเมตร อัตราค่าเช่าตั้งแต่ 1,400 - 2,500 บาท (ขึ้นอยู่กับที่ตั้งโครงการฯ) ขณะนี้ได้เปิดให้ประชาชนผู้มีรายได้น้อยลงทะเบียนจองสิทธิ์ “โครงการอาคารเช่าสำหรับผู้มีรายได้น้อย จังหวัดพังงา (ตะกั่วป่า)” ตั้งแต่วันนี้จนถึงวันที่ 30 สิงหาคม 2565 โดยการเคหะแห่งชาติจะให้สิทธิ์ผู้สูงอายุและคนพิการสามารถเช่าห้องพักอาศัยในอาคาร ชั้นที่ 1 ก่อนเป็นอันดับแรก ซึ่งโครงการดังกว่าว ตั้งอยู่บริเวณถนนศรีเมือง ตำบลตะกั่วป่า อำเภอเมือง จังหวัดพังงา ตั้งอยู่ใกล้กับสำนักงานเทศบาลเมืองตะกั่วป่า โรงเรียนตะกั่วป่าเสนานุกูล โรงพยาบาลตะกั่วป่า  สถานีขนส่ง และห้างสรรพสินค้าจัดสร้างเป็นอาคารพักอาศัยสูง 4 ชั้น จำนวน 78 หน่วย ขนาดห้องพักอาศัยประมาณ 28 ตารางเมตรอัตราค่าเช่า 1,600 – 1,800 บาท/เดือน ผู้สนใจจองสิทธิ์กรณีเป็นผู้ถือบัตรสวัสดิการแห่งรัฐ จะต้องเป็นผู้มีรายได้ไม่เกิน  100,000 บาท/คน กรณีประชาชนทั่วไป รวมถึงข้าราชการ/พนักงานรัฐวิสาหกิจ ต้องมีรายได้ไม่เกิน 30,000 บาท/เดือน หรือสอบถามเพิ่มเติมได้ที่ สำนักงานเคหะจังหวัดภูเก็ต โทร. 076 617 246 ถึง 9 และสามารถลงทะเบียนจองสิทธิ์เช่าโครงการฯ ได้ที่ Line OA : @nha.thailand